《和林丘二君会程坦之家二诗》
宋代·苏颂

春晚寒不已，节候差季孟。
木行怯初阳，水官恣馀横。
滂沱连月雨，愁叹斯民病。
已紊四时和，更伤群物性。
园花半零落，犹逞晨妆靓。
陇麦将痿摧，况值风威劲。
我愿天地心，慎举阴阳柄。
十雨应太平，时丰顺睿圣。
庶令疵沴消，永保寒暑正。
无复三月中，惨惨行冬令。

作者简介：（1020—1101）泉州同安人，徙居丹阳，字子容。苏绅子。仁宗庆历二年进士。知江宁。皇祐五年召试馆阁校勘，同知太常礼院。迁集贤校理，编定书籍。英宗即位，为度支判官。神宗立，擢知制诰，知审刑院，因奏李定拜官不合章法，落知制诰，出知婺州。元丰初，权知开封府，改沧州。奉旨编纂《鲁卫信录》。哲宗元祐初，除吏部尚书兼侍读，以邃于律历提举研制新浑仪。元祐七年拜右仆射兼中书侍郎，为相务使百官守法遵职，量能授任。后罢知扬州，徙河南。绍圣末致仕。有《苏魏公集》、《新仪象法要》、《本草图经》。